CELEX: 52021DP0119
Language: bg
Date: 2021-04-27 00:00:00
Title: Решение на Европейския парламент от 27 април 2021 г. относно искането за снемане на имунитета на Йоанис Лагос (2020/2219(IMM))

15.12.2021   
            
            
               BG
            
            
               Официален вестник на Европейския съюз
            
            
               C 506/125
            
         
      P9_TA(2021)0119
      Искане за снемане на имунитета на Йоанис Лагос
      Решение на Европейския парламент от 27 април 2021 г. относно искането за снемане на имунитета на Йоанис Лагос (2020/2219(IMM))
      (2021/C 506/21)
      
         Европейският парламент,
      
      
                  —
               
               
                  като взе предвид искането за снемане на имунитета на Йоанис Лагос, предадено на 2 октомври 2020 г. от прокурора във Върховния съд на Гърция във връзка с евентуално повдигане на обвинение от прокурора на Първоинстанционния съд в Атина (дело: ABM PB2020/65) и обявено на пленарно заседание на 19 октомври 2020 г.,
               
            
                  —
               
               
                  като изслуша Йоанис Лагос съгласно член 9, параграф 6 от своя Правилник за дейността,
               
            
                  —
               
               
                  като взе предвид член 8 от Протокол № 7 за привилегиите и имунитетите на Европейския съюз, както и член 6, параграф 2 от Акта за избирането на членове на Европейския парламент чрез всеобщи преки избори от 20 септември 1976 г.,
               
            
                  —
               
               
                  като взе предвид решенията на Съда на Европейския съюз от 21 октомври 2008 г., 19 март 2010 г., 6 септември 2011 г., 17 януари 2013 г. и 19 декември 2019 г. (1),
               
            
                  —
               
               
                  като взе предвид член 5, параграф 2, член 6, параграф 1 и член 9 от своя Правилник за дейността,
               
            
                  —
               
               
                  като взе предвид доклада на комисията по правни въпроси (A9-0135/2021),
               
            
                  А.
               
               
                  като има предвид, че прокурорът във Върховния съд на Гърция е внесъл искане за снемане на парламентарния имунитет на Йоанис Лагос във връзка с определени действия, извършени от Йоанис Лагос по време на негово изказване пред Европейския парламент на 29 януари 2020 г.;
               
            
                  Б.
               
               
                  като има предвид, че Йоанис Лагос е обвинен в предполагаемо оскверняване на националния символ на Турция, извършено по време на пленарното разискване на 29 януари 2020 г. във връзка с положението с миграцията на гръцко-турската граница и предоставения от ЕС общ отговор;
               
            
                  В.
               
               
                  като има предвид, че актът на оскверняване на национален символ съставлява престъпление по смисъла на член 1, параграф 1 от Закон 927/1979, приложен чрез Закон 4285/2014 и на член 155, параграф 2 във връзка с членове 1, 12, 14, 26, 27, 51, 53, 57 и 79 от Наказателния кодекс на Гърция;
               
            
                  Г.
               
               
                  като има предвид, че парламентарният имунитет не е лична привилегия на отделния член на ЕП, а представлява гаранция за независимостта на Парламента като цяло и на неговите членове;
               
            
                  Д.
               
               
                  като има предвид, че, на първо място, Парламентът не може да бъде приравнен на съд, и, второ, в рамките на процедура за снемане на имунитет член на Европейския парламент не може да се счита за „обвиняем“ (2);
               
            
                  Е.
               
               
                  като има предвид, че член 8 от Протокол № 7 за привилегиите и имунитетите на Европейския съюз гласи, че членовете на Европейския парламент не могат да бъдат подлагани на претърсване, задържане или съдебно производство във връзка с изразените от тях мнения или подадените от тях гласове при изпълнението на задълженията им;
               
            
                  Ж.
               
               
                  като има предвид, че действията на Йоанис Лагос са извършени по време на пленарно заседание на Европейския парламент, в помещенията, където се провежда самото пленарно заседание, при изпълнение на задълженията му като член на Европейския парламент;
               
            
                  З.
               
               
                  като има предвид, че следователно действията на Йоанис Лагос са били извършени в контекста на неговите задължения като член на Европейския парламент и работата му в Европейския парламент;
               
            
               
                  1.
               
               
                  решава да не снеме имунитета на Йоанис Лагос;
               
            
               
                  2.
               
               
                  възлага на своя председател незабавно да предаде настоящото решение и доклада на своята компетентна комисия на компетентния орган на Гръцката република и на Йоанис Лагос.
               
            
         (1)  Решение на Съда от 21 октомври 2008 г., Marra/De Gregorio и Clemente, C-200/07 и C-201/07, ECLI:EU:C:2008:579; решение на Общия съд от 19 март 2010 г., Gollnisch/Парламент, T-42/06, ECLI:EU:T:2010:102; решение на Съда от 6 септември 2011 г., Patriciello, C-163/10, ECLI: EU:C:2011:543; решение на Общия съд от 17 януари 2013 г., Gollnisch/Парламент, T-346/11 и T-347/11, ECLI:EU:T:2013:23; решение на Съда от 19 декември 2019 г., Junqueras Vies, C-502/19, ECLI:EU:C:2019:1115.
      
         (2)  Решение на Общия съд от 30 април 2019 г., Briois/Парламент, T-214/18, ECLI:EU:T:2019:266.